Je Rouz, cuens et sires de Nuefchastel suz le Lac, en la dyocise de Lausanne, fais savoir à touz que je confesse et reconnois que je tien en fié lige et en chasemant, devant touz autres signours, de haut baron puissant mons. Jehan de Chalon, seignour d’Arlay, toutes les choses ci après escriptes et nommées. Premieremant, quanque je ai et dois avoir ou val de Niriul, dez le ruy de Vauz en amont à Nuefchastel, et mon chastel dou Pont de Tiele, emsamble sez apartenances toutes en viles, en justices, en bois ou en prez, en champs, en terre et en toutes autres choses, quelles qu’elles soient; item, mon chastel de Boudri, emsamble sa chastelenie et toutes sez appartenances en viles, en justises, en aigues et en toutes autres choses, quelles qu’elles soient; item, mon chastel de Rochefort, emsamble sa chastelenie et toutes sez apartenances en viles, en justices, en bois, en aigues, en terres et en toutes autres choses; item, mon chastel de Valmercueil, emsamble totes ses apartenances en viles, em bois, en rivieres, en aigues, en terre et en totes autres choses; item, la vile de Boudiviller et sez apartenances, et quanque je ai et dois avoir ou val de Ruil; item, le val de Valtravert, emsamble toutes sez apartenances en viles, en aigues, en bois, en terre et en totes autres choses, quelles qu’elles soient, que je ay, ne puis avoir ne dois, excepté le paage, la chace et les homes que l’on apele Roiez, lesquelles choses sont ausi de son fié, par raison de l’Empire et par le commandemant au roy Roul d’Alemaingne; item, mon chastel et ma vile de Nuefchastel, la baronnie, la justise et toutes ses apartenances en terre, en bois, en prez, en champs, en vignes, en aigues, en ventes, en paages et en toutes autres choses que je hi ai, ne puis ne dois avoir; lesquex choses je tieng dou fié devantdit mons. Jehan de Chalon par raison de l’Empire et par lo commandement à roy Roul d’Alemaigne, excepté de toutes les choses dessusdites lez dymes de blef et de vin que je tien ou que on tient de moy, lezquez je tien ou fié Nostre-Dame de Leusanne. Et est assavoir que mesdiz sires et si hoirs moy et mes hoirs doient aidier contre touz hommes, tandiz que je ou my hoirs volent faire droit et prandre par lui ou par ses hoirs, et li doi aidier et my hoirs as siens ausi contre touz. Et est assavoir que ceste feauté, ceste ligeté et cest homage, que je ai fait à mondit signor, je l’ai fait ez us et ez costumes de Bourgoigne, en tel forme que se je n’avoie hoir masle, que li une de mes filles ou dez filles de mez hoirs ne preist, repreist ledit fié et tenist ansi com je l’ai repriz et tien dou devantdit monsignor Jehan de Chalon, et en la maniere repreissent de luy que je en ai repriz. Et après est assavoir que mezdiz sires me doit porter garant enver l’emparaour, se ensi estoit que il vossit que je repreisse de l’Empire le fié qui muet de lui, et est assavoir la baronnie de Nuefchaitel, laquele est dou fié mon signour par raison de l’Empire, et par le commandemant au roy Raul d’Alemaigne, ensi comme il est dessus dit, emsamble ses apartenances en vantes, en paages, en court d’aigues et en bois et en haute justise et em basse, dure et doit dez en Fournel prez de Liesrety tant que à ruissel de la Lance et tant que à la combete de Mie Jour en lonc, et dure en large dez la preire de Villar en Villier tant que à la Pierrefeu outre le val de Ruil. En tesmoignaige de laquel chose, je ai mis mon seel en cez presentes lettres, et ai priet à religiouse personne et honeste frere Jaique, priour en cel temps de Roumemostier, que il meist son seel en ces presentes lettres. Et je freres Jaiques, priour en cel temps de Roumemostier, à la priere dou devantdit monsignour Roul, signour de Nuelchastel, ay mis mon seel propre en ces presentes lettres, qui furent faites et données à Rochejan, l’an de grace Nostre Signour M CCC et XI, le vanredi devant la saint Jehan Baptiste, ou mois de jung.